Diari Oficial de la Generalitat Valenciana


Sumari del DOGV 5460, del 28-02-2007 (2007/2433)

ORDE de 20 de febrer de 2007, de la Conselleria de Benestar Social, per la qual es modifica la regulació i es convoquen ajudes per a finançar estades en centres residencials per mitjà del programa de Bo d'atenció a les persones amb discapacitat o amb malaltia mental crònica (BONAD) per a l'any 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5460

Data del DOGV
:   28-02-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2433


Data del document
:   20-02-2007

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * discapacitat psíquic
    * ajuda als discapacitats
    * suport econòmic
    * discapacitat

Per l'Orde de 24 de febrer del 2006, de la Conselleria de Benestar Social, es van convocar, establint la seua regulació, les ajudes per finançar estades en centres residencials per mitjà del Bo d'atenció a les persones amb discapacitat o amb malaltia mental crònica (BONAD), obrint, així mateix, la possibilitat als centres residencials que volgueren adherir-se a este sistema.
La dita Orde preveu la possibilitat de la renovació anual de les ajudes individuals, a sol·licitud dels interessats, en cas de mantindre la necessitat assistència social, així com la permanència de les condicions fixades als centres adherits, durant el període de vigència d'estes ajudes, per garantir la qualitat i adequada estabilitat del sistema.
Transcorregut un any de la posada en marxa del programa del BONAD, es denota l'existència d'una demanda creixent d'ajudes individuals d'atenció a persones amb distints tipus de discapacitats que es troben en situació de dependència i es requerix progressivament un nombre més gran de places en centres i mòduls específics d'atenció especialitzada a persones amb discapacitat o amb malaltia mental crònica, adaptats als requisits de funcionament i de qualitat exigits.
A través del BONAD es pretén donar estabilitat a esta prestació econòmica, com a recurs compatible i complementari amb l'actual sistema de protecció social, que permet complementar o suplir, amb l'adequat suport i garantia institucional, la falta de capacitat econòmica que generalment tenen les persones amb discapacitat o amb malaltia mental crònica, que no poden valdre's per si mateixes o que necessiten l'ajuda d'una tercera persona per a les seues tasques quotidianes, al mateix temps que possibilita continuar organitzant i ordenant el sistema d'atenció a la dependència en este sector.
Així mateix, amb este sistema es pretén possibilitar la llibertat d'elecció de centre pels usuaris, incrementar el nombre de places residencials disponibles, així com racionalitzar i optimitzar la totalitat dels recursos existents, actuació que va lligada a la perenne necessitat de coordinació i impuls de nous recursos encaminats a garantir els drets socials en el nou marc de protecció social de la dependència.
Per a la valoració de la dependència s'ha optat per continuar aplicant el barem que determina la necessitat de concurs i assistència de tercera persona (BATP) per a les activitats de la vida diària, aprovat com a annex del Reial Decret 1.971/1999, de 23 de desembre, de procediment per al reconeixement, declaració i qualificació del grau de minusvalidesa, i introduir una situació diferenciada per a les persones amb malaltia mental crònica. La dita situació inclou la incapacitat de controlar, afrontar i prendre per iniciativa pròpia decisions personals sobre com viure d'acord amb les normes o preferències pròpies.
Per tot això, en el marc del que preveu l'art. 49. 24a i 27a de l'Estatut d'Autonomia, i en virtut de les facultats atribuïdes per l'article 47.11 del Text Refós de la Llei d'Hisenda Pública de la Generalitat Valenciana i pel Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social (DOGV núm. 4.543, de data 14 de juliol del 2003)
ORDENE
Article 1. Objecte
1. La present Orde té com a objecte convocar ajudes per a finançar estades en centres residencials per mitjà del sistema de Bo d'atenció a les persones amb discapacitat o amb malaltia mental crònica (BONAD) per a l'any 2007, d'acord amb les bases reguladores del programa d'ajudes establides en el capítol II del títol I de l'Orde de 24 de febrer del 2006, de la Conselleria de Benestar Social (DOGV núm. 5.214, de 08.03.2006) i les modificacions introduïdes per la present Orde.
2. Estes ajudes estan destinades a sufragar les estades de les persones amb discapacitat greument afectades que es troben en situació de dependència, reunint els requisits exigits per a cada nivell assistencial i tenint necessitat d'ingressar en un centre residencial d'atenció especialitzada, que no disposen de mitjans econòmics suficients per fer front al seu cost.
Article 2. Beneficiaris
1. Per accedir a estes ajudes, caldrà que la persona amb discapacitat o amb malaltia mental crònica reunisca les característiques i els requisits mínims que s'establixen en les bases reguladores per als usuaris sol·licitants de les ajudes del BONAD, d'acord amb cada nivell assistencial.
2. No podran accedir a la condició de beneficiaris les persones en què concórrega alguna de les circumstàncies assenyalades en l'article 13 de la Llei 38/2003, de 17 de novembre, General de Subvencions, o que no es troben al corrent de pagament d'obligacions per reintegrament de subvencions que, si és el cas, se'ls hagueren exigit.
Article 3. Sol·licituds
1. Els interessats podran sol·licitar les ajudes omplint el model oficial (annex 1), que estarà a la seua disposició en les direccions territorials de Benestar Social, així com la pàgina web de la Generalitat Valenciana (http://www.prop.gva.es/reportes/expdC.asp'id=2965).
2. Les sol·licituds es podran presentar en qualsevol moment, abans de l'1 de desembre del 2007, i es remetran degudament formalitzades, adjuntant l'informe social i l'informe mèdic (annex 2), preferentment en els registres de les direccions territorials de Benestar Social, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Direcció Territorial de Benestar Social d'Alacant.
C/ Teatre 37 i 39.
03057 Alacant.
Direcció Territorial de Benestar Social de Castelló.
Av. Germans Bou, 81.
12176 Castelló de la Plana.
Direcció Territorial de Benestar Social de València.
Av. Baró de Càrcer, 36.
46622 València.
Article 4. Procediment
1. El procediment per a la concessió de les ajudes serà l'establit en el capítol II del títol I de l'Orde de 24 de febrer del 2006, de la Conselleria de Benestar Social.
2. La concessió de les ajudes es tramitarà d'acord amb el procediment ordinari de concurrència competitiva, establint-se com a criteri prioritari de concessió l'atenció a les sol·licituds d'acord amb el nivell assistencial, segons el que disposa l'article 11.7 de l'esmentada Orde.
DISPOSICIONS ADDICIONALS
Primera. Modificació de l'Orde de 24 de febrer del 2006, de la Conselleria de Benestar Social
1. Es modifica l'article 5 de l'Orde de 24 de febrer del 2006, de la Conselleria de Benestar Social, que tindrà la redacció següent:
"1. A l'efecte de la present Orde, s'establix el sistema d'ajudes del BONAD, destinat a les persones que reunisquen les següents característiques:
a) Persones amb discapacitat física i/o psíquica dependents, amb un grau de minusvalidesa mínim del 55%, que siguen valorades amb un mínim de 15 punts en el Barem de necessitat Assistència de Tercera Persona (BATP).
b) Persones amb discapacitat física i/o psíquica greument afectades, amb un grau de minusvalidesa mínim del 75%, i BATP mínim de 30 punts.
c) Persones amb malaltia mental crònica amb un grau de minusvalidesa mínim del 55% i informe mèdic on conste que la persona amb malaltia mental crònica, encara que pot realitzar les activitats d'autoatenció, no té la capacitat de controlar, afrontar o prendre per iniciativa pròpia les seues decisions i presenta dificultats en les interaccions interpersonals bàsiques i no actua d'acord amb normes i convencions socials.
2. Hi haurà quatre nivells assistencials:
I) Nivell assistencial I: destinat a persones amb malaltia mental crònica amb un grau de minusvalidesa igual o superior al 55% i informe mèdic on conste que la persona amb malaltia mental crònica, encara que pot realitzar les activitats d'autoatenció, no té la capacitat de controlar, afrontar o prendre per iniciativa pròpia les seues decisions i presenta dificultats en les interaccions interpersonals bàsiques i no actua d'acord amb normes i convencions socials.
II) Nivell assistencial II: destinat a persones amb discapacitat física i/o psíquica amb un grau de minusvalidesa igual o superior al 55% i mínim de 15 punts en el BATP.
III) Nivell assistencial III: destinat a persones amb discapacitat física i/o psíquica amb un grau de minusvalidesa igual o superior al 75% i mínim de 30 punts en el BATP.
IV) Nivell assistencial IV: destinat a persones amb discapacitat física i/o psíquica amb un grau de minusvalidesa igual o superior al 75% i mínim de 40 punts en el BATP i que presenten patologies associades, trastorns de conducta i/o alteracions personals i socials".
2. Es modifica l'apartat 1 de l'article 8 de l'Orde de 24 de febrer del 2006, de la Conselleria de Benestar Social, que tindrà la redacció següent:
"1. L'import màxim de l'ajuda per a una plaça residencial ocupada no podrà superar el mòdul econòmic, que s'establix per a cada nivell assistencial en un cost màxim de:
- Nivell assistencial I: 88,02 Euros /plaça/dia
- Nivell assistencial II: 80,24 Euros /plaça/dia
- Nivell assistencial III: 84,82 Euros /plaça/dia
- Nivell assistencial IV: 94,50 Euros /plaça/dia
En els imports dels anteriors mòduls econòmics s'inclou la quota de l'Impost sobre el Valor Afegit (IVA), si és el cas.
Els centres o mòduls adherits que es troben exempts de l'impost sobre el valor afegit (IVA), o que no estiguen subjectes a este, no podran percebre el percentatge corresponent al dit impost".
3. Es modifica l'apartat 7 de l'article 11 de l'Orde de 24 de febrer del 2006, de la Conselleria de Benestar Social, que tindrà la redacció següent:
"7. Les ajudes seran adjudicades tenint en compte el nombre de places de centres adherits disponibles per a cada nivell assistencial i el tipus de discapacitat, atenent-hi als criteris següents:
1) Tindran prioritat absoluta la pròrroga de les ajudes concedides l'any anterior, sempre que es mantinga la necessitat de continuació de l'atenció residencial.
2) Sol·licituds d'ajuda de nivell assistencial IV.
3) Sol·licituds d'ajuda de nivell assistencial I i III.
4) Sol·licituds d'ajuda de nivell assistencial II.
En tot cas, es tindrà en compte per a establir la prioritat indicada a dalt la data en què la sol·licitud, acompanyada de la documentació completa, ha tingut entrada en el registre corresponent, així com l'existència de places disponibles per a cada nivell i tipus de discapacitat".
Segona. Centres adherits
Els requisits, el procediment d'adhesió i les condicions materials i funcionals dels centres residencials per a adquirir la condició de centres adherits al sistema del BONAD són els establits en el títol II de l'Orde de 24 de febrer del 2006, de la Conselleria de Benestar Social, per la qual es regulen i es convoquen ajudes per a finançar estades en centres residencials per mitjà del programa de Bo d'atenció a les persones amb discapacitat o amb malaltia mental crònica, així com en els annexos IV, V, VI, VII, VIII, IX, X i XI (DOGV núm. 5.214, de 08.03.2006. Correcció d'errors en DOGV núm. 5.248, de 28.04.2006).
Tercera. Finançament
La partida del pressupost de l'any 2007 al càrrec de la qual s'imputen les ajudes que preveu esta orde és la línia de subvenció T 6374/000/07 i aplicació pressupostària 78.45.17.1368.325.96.3, sent la quantia màxima inicialment disponible 743.110,91 euros.
El crèdit inicialment disponible es podrà modificar i incrementar, si és el cas, amb subjecció a la normativa vigent.
La procedència i quantia dels fons destinats ascendix a:
- Propis condicionats: 371.555,46 Euros
- Externa: Ministeri de Treball i Assumptes Socials: 371.555,45 Euros.
DISPOSICIONS FINALS
Primera
S'autoritza la subsecretària de la Conselleria de Benestar Social i el director general d'Integració Social de Discapacitats a dictar totes les instruccions que calga en el desenvolupament de la present Orde.
Segona
La present Orde entrarà en vigor l'endemà de la seua publicació en el Diari Oficial de la Comunitat Valenciana.
Tercera
Contra la present convocatòria i bases reguladores de concessió d'ajudes es podrà interposar potestativament recurs de reposició davant del mateix òrgan que l'ha dictat en el termini d'un mes, comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/98, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
València, 20 de febrer de 2007
La consellera de Benestar Social
ALICIA DE MIGUEL GARCÍA